CELEX: 32011D1015(01)
Language: ro
Date: 2011-10-14 00:00:00
Title: Decizia Comisiei din 14 octombrie 2011 privind înființarea Grupului de experți naționali în domeniul cărbunelui (GENC)

15.10.2011   
            
            
               RO
            
            
               Jurnalul Oficial al Uniunii Europene
            
            
               C 304/3
            
         DECIZIA COMISIEI
   din 14 octombrie 2011
   privind înființarea Grupului de experți naționali în domeniul cărbunelui (GENC)
   2011/C 304/03
   COMISIA EUROPEANĂ,
   având în vedere Tratatul privind funcționarea Uniunii Europene (TFUE),
   întrucât:
   
               (1)
            
            
               Articolul 194 din TFUE stipulează faptul că politica Uniunii în domeniul energiei urmărește, în spiritul solidarității între statele membre, să asigure funcționarea pieței energiei, precum și siguranța aprovizionării cu energie în Uniune.
            
         
               (2)
            
            
               Comunicarea Comisiei din 10 noiembrie 2010„Energie 2020 – Strategie pentru o energie competitivă, durabilă și sigură” (1) recunoaște potențialul de a dezvolta în continuare resursele indigene de combustibili fosili ale UE cu scopul de a garanta că întreprinderile și consumatorii europeni obțin energie sigură și durabilă la prețuri competitive, exprimând în același timp necesitatea de a elimina treptat subvențiile dăunătoare mediului înconjurător.
            
         
               (3)
            
            
               Decizia 2010/787/UE a Consiliului prevede eliminarea treptată a subvențiilor pentru producția de cărbune din minele necompetitive, până la 31 decembrie 2018.
            
         
               (4)
            
            
               Având în vedere ponderea cărbunelui în producerea energiei furnizate la nivelul UE, este oportună înființarea de către Comisie a unui grup de experți care să asiste Comisia în monitorizarea piețelor cărbunelui, precum și pentru a permite un schimb permanent de informații între statele membre și UE.
            
         
               (5)
            
            
               În temeiul articolului 8 din Regulamentul (CE) nr. 405/2003 al Consiliului din 27 februarie 2003 privind monitorizarea comunitară a importurilor de huilă originară din țări terțe (2), un grup de experți în domeniul cărbunelui – Grupul de experți naționali în domeniul cărbunelui (GENC) – s-a reunit la intervale regulate din 2003 până în 2010.
            
         
               (6)
            
            
               Regulamentul (CE) nr. 405/2003 a expirat la 31 decembrie 2010, fără a fi înlocuit.
            
         
               (7)
            
            
               Pentru a duce mai departe buna cooperare din cadrul Grupului de experți naționali în domeniul cărbunelui, înființat în sensul Regulamentului (CE) nr. 405/2003, numele acestuia va fi preluat de un nou grup de experți în domeniul cărbunelui.
            
         
               (8)
            
            
               GENC trebuie să continue să faciliteze cooperarea și consultarea între Comisie și autoritățile statelor membre responsabile cu probleme de politică energetică legate de domeniul cărbunelui cu privire la toate aspectele lanțului valoric al cărbunelui, fără a se suprapune peste activitatea desfășurată de alte grupuri consultative specifice organizate de Comisie.
            
         
               (9)
            
            
               GENC trebuie, de asemenea, să faciliteze, în cadrul dialogului mai amplu dintre părțile interesate pe teme energetice, schimbul de bune practici în domeniul producției și utilizării cărbunelui, fără a se suprapune peste activitatea desfășurată de grupurile de experți deja existente și de alte grupuri, inclusiv cele înființate prin acte legislative, și cu respectarea deplină a normelor privind concurența și ajutoarele de stat stabilite la articolele 101-109 din TFUE, precum și prin Decizia 2010/787/UE a Consiliului.
            
         
               (10)
            
            
               GENC trebuie să fie compus din autoritățile statelor membre responsabile cu probleme de politică energetică legate de domeniul cărbunelui. Autoritățile respective își desemnează reprezentanți.
            
         
               (11)
            
            
               În special în ceea ce privește schimbul de bune practici și pentru a implica autoritățile tehnice și de reglementare relevante ale statelor membre, dacă este cazul, la reuniunile GENC pot participa ad hoc și experți din afara GENC, inclusiv reprezentanți ai autorităților menționate.
            
         
               (12)
            
            
               Trebuie elaborate norme privind divulgarea informațiilor de către membrii GENC și reprezentanții acestora.
            
         
               (13)
            
            
               Datele cu caracter personal referitoare la membrii GENC trebuie prelucrate în conformitate cu Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (3),
            
         DECIDE:
   Articolul 1
   Obiect
   Se înființează Grupul de experți naționali în domeniul cărbunelui, denumit în continuare „GENC”.
   Articolul 2
   Misiune
   Misiunea GENC este:
   
               (a)
            
            
               să asiste Comisia în monitorizarea evoluției piețelor de cărbune;
            
         
               (b)
            
            
               să stabilească o bună cooperare și să asigure consultări regulate între Comisie și autoritățile statelor membre responsabile cu probleme de politică energetică legate de domeniul cărbunelui cu privire la aspecte legate de lanțul valoric al cărbunelui, inclusiv închiderea minelor;
            
         
               (c)
            
            
               să asigure un schimb de experiență și bune practici în domeniul producției și utilizării cărbunelui.
            
         Articolul 3
   Consultare
   Comisia poate consulta GENC cu privire la orice chestiune referitoare la toate aspectele legate de lanțul valoric al cărbunelui.
   Articolul 4
   Componență – Numirea membrilor
   (1)   GENC este compus din autoritățile statelor membre responsabile cu probleme de politică energetică legate de domeniul cărbunelui.
   (2)   Autoritățile statelor membre își desemnează reprezentanți.
   (3)   Numele autorităților statelor membre sunt publicate în Registrul grupurilor de experți și al altor entități similare ale Comisiei („Registrul”).
   Articolul 5
   Funcționare
   (1)   GENC este prezidat de un reprezentant al Comisiei.
   (2)   În acord cu serviciile Comisiei, GENC poate institui subgrupuri pentru a analiza aspecte specifice, în special schimbul de bune practici, pe baza termenilor de referință stabiliți de GENC. Aceste subgrupuri sunt desființate imediat după ce și-au îndeplinit mandatul.
   (3)   Reprezentantul Comisiei poate invita experți din afara GENC, având competențe specifice în legătură cu un subiect de pe ordinea de zi, pentru a participa ad-hoc la activitatea GENC sau a subgrupurilor. De asemenea, reprezentantul Comisiei poate acorda statutul de observator unor persoane, unor organizații, astfel cum sunt definite în regula nr. 8 alineatul (3) din regulile orizontale aplicabile grupurilor de experți, precum și unor țări candidate.
   (4)   Membrii grupurilor de experți și reprezentanții acestora, precum și experții și observatorii invitați, trebuie să respecte obligațiile privind secretul profesional prevăzute în tratate și în normele de implementare a acestora, precum și normele Comisiei privind securitatea, referitoare la protecția informațiilor clasificate ale UE, stabilite în anexa la Normele de procedură ale Comisiei (4). Dacă aceste obligații nu sunt respectate, Comisia poate lua toate măsurile adecvate.
   (5)   Reuniunile grupurilor și subgrupurilor de experți au loc la sediile Comisiei. Comisia asigură serviciile de secretariat. La reuniunile GENC și ale subgrupurilor acestuia pot participa și alți funcționari ai Comisiei care sunt interesați de lucrări.
   (6)   GENC adoptă propriul regulament de procedură pe baza regulamentului de procedură standard pentru grupurile de experți.
   (7)   Comisia publică informații relevante despre activitățile desfășurate de GENC, fie prin includerea acestora în registru, fie prin intermediul unui link de pe pagina web a registrului către un site special.
   Articolul 6
   Cheltuielile aferente reuniunilor
   (1)   Participanții la activitățile GENC sau ale subgrupurilor acestuia nu sunt remunerați pentru serviciile pe care le prestează.
   (2)   Cheltuielile de călătorie și diurnele participanților la activitățile GENC sau ale subgrupurilor acestuia sunt rambursate de Comisie în conformitate cu dispozițiile în vigoare în cadrul Comisiei.
   (3)   Cheltuielile respective sunt rambursate în limitele creditelor disponibile, alocate în cadrul procedurii anuale de alocare a resurselor.
   
      Adoptată la Bruxelles, 14 octombrie 2011.
      
         
            Pentru Comisie
         
         Günther OETTINGER
         
            Membru al Comisiei
         
      
   
   
      (1)  COM(2010) 639 final.
   
      (2)  JO L 62, 6.3.2003, p. 1.
   
      (3)  JO L 8, 12.1.2001, p. 1.
   
      (4)  JO L 308, 8.12.2000, p. 26, astfel cum au fost modificate ultima dată prin Decizia Comisiei din 29 noiembrie 2001 de modificare a regulamentului său de procedură (JO L 317, 3.12.2001, p. 1).